ZMLUVA O POSKYTNUTÍ GRANTU č. 18071

uzatvorená podľa § 262 ods. 1 a § 269 ods. 2 zákona č. 513/1991 Z. z. Obchodný zákonník v znení neskorších predpisov (ďalej len “**Obchodný zákonník**“)

(ďalej len “**zmluva**“)

medzi poskytovateľom grantu

|  |  |
| --- | --- |
| **Nadácia:** | **Nadácia Kia Motors Slovakia** |
| **Sídlo:** | Sv. Jána Nepomuckého 1282/1, 013 01 Teplička nad Váhom |
| **IČO:** | 42349826 |
| **Štatutárny zástupca:** | Dušan Dvořák, Správca nadácie |
| **Zapísaná:** | v Registri nadácií Ministerstva vnútra SR, registračné číslo: 203/Na-2002/1070 |
| **Splnomocnený zástupca:** | Centrum pre filantropiu, Baštová 5, 811 03 Bratislava |
|  | IČO: 318 218 71, zaregistrovaná v Registri neziskových organizácií, č. OVVS-530/49/2002-NO, na základe plnomocenstva zo dňa 1.3.2018 |

(poskytovateľ grantu ďalej ako “**Nadácia**”)

a príjemcom grantu

**Názov: Obchodná akadémia**

**Adresa:** Veľká okružná 32, 01157 Žilina

**IČO:** 00162124

**IBAN:** SK64 8180 0000 0070 0048 3497

**Štatutárny zástupca:** Ing. Ľubica Pevná

Telefón : 0417075911

**E-mail:** riaditelka@oavoza.sk

**Kontaktná osoba:** JUDr. Jana Tomaníčková

Telefón: 0417075913

**E-mail:** jana.tomanickova@gmail.com

(príjemca grantu ďalej ako “**Príjemca**”)

(Príjemca a Nadácia ďalej spolu aj ako “zmluvné strany“)

**I.**

# PREDMET ZMLUVY

1. Predmetom tejto zmluvy je poskytnutie peňažných prostriedkov Nadáciou Príjemcovi v hodnote **2 000,00 €,** slovom dve tisíc eur *(ďalej len „grant“)*na uskutočnenie projektu **Crossfitom k lepšej fyzickej kondícii a k zdravšiemu životnému štýlu** (ďalej len „projekt“).
2. Grant poskytuje Nadácia na základe rozhodnutia správnej rady Nadácie. Grant je určený výlučne na realizáciu projektu. Projekt ako aj podrobný rozpočet do výšky grantu sú neoddeliteľnou súčasťou *zmluvy* a tvoria *Prílohu č.1.*
3. Príjemca sa zaväzuje, že grant použije len na verejnoprospešné účely dohodnuté v tejto zmluve a len spôsobom, ktorý je v súlade s § 50 zákona č. 595/2003 Z. z. o dani z príjmov v znení neskorších predpisov (ďalej len “zákon o dani z príjmov“). **Príjemca berie výslovne na vedomie, že zdrojom grantu je podiel zaplatenej dane do výšky 2 %** zakladateľa Nadácie – spoločnosti Kia Motors Slovakia s.r.o., ako aj tretích subjektov, a vzhľadom na uvedené sa na účel použitia grantu vzťahujú obmedzenia definované všeobecne záväznými predpismi, ktoré je Príjemca grantu povinný rešpektovať a nesie za ich dodržiavanie plnú zodpovednosť. Toto ustanovenie sa vzťahuje aj na všetkých Príjemcom podporených partnerov a ich aktivít v rámci plnenia účelu použitia grantu podľa tejto zmluvy, za ktorých konanie v rámci plnenia účelu použitia grantu zodpovedá Príjemca tak, ako by v danej veci konal sám**.**
4. Príjemca grantu vyhlasuje, že ku dňu podpisu tejto zmluvy nemá žiadne nedoplatky alebo dlhy voči zdravotným poisťovniam, sociálnej poisťovni, voči daňovému úradu a akýmkoľvek ďalším orgánom verejnej správy a ďalej, že voči nemu nebolo začaté exekučné konanie, súdne alebo správne konanie vrátane akéhokoľvek konania podľa zákona č. 7/2005 Z. z. o konkurze a reštrukturalizácii a o zmene a doplnení niektorých zákonov.

**II.  
TRVANIE ZMLUVY A OBDOBIE ČERPANIA GRANTU**

1. Zmluva sa uzatvára na dobu určitú od 2.5.2018 do 15.9. 2020.
2. Čerpanie grantu poskytnutého na základe tejto zmluvy je možné len na úhradu nákladov, ktoré vzniknú v období **od 2.5.2018 do 15.9.2018** (“**obdobie čerpania grantu**“). V prípade, ak Príjemca požiada o predĺženie obdobia čerpania grantu môže Nadácia v odôvodnených prípadoch predĺžiť obdobie čerpania grantu. Nepredĺženie obdobia čerpania grantu nie je porušením povinnosti Nadácie a Príjemcovi nevzniká z tohto dôvodu nijaký nárok voči Nadácii.

1. Pre vylúčenie akýchkoľvek pochybností sa výslovne určuje, že Príjemca je povinný riadne a včas plniť všetky svoje povinnosti vyplývajúce z tejto zmluvy až do uplynutia doby trvania zmluvy podľa bodu 1. tohto článku zmluvy.

**III.  
VÝŠKA GRANTU A ROZPOČET**

1. Grant sa Príjemcovi poskytuje v celkovej výške **2 000,00 €** (slovom dve tisíc eur) a je účelovo viazaný na krytie výdavkov špecifikovaných v podrobnom rozpočte projektu, ktorí tvorí *Prílohu č.1*. tejto zmluvy *(ďalej len „rozpočet“)*.

1. Grant bude Príjemcovi vyplatený v **dvoch častiach** nasledovne**:**

* **70% grantu** do 30 dní od podpisu tejto zmluvy,
* **zvyšná časť grantu** po doručení záverečnej správy a vyúčtovania oprávnených nákladov grantu (čl. IV)

**IV.  
ZÁVEREČNÁ SPRÁVA A VYÚČTOVANIE GRANTU**

1. Príjemca sa zaväzuje predložiť Nadácii záverečnú správu o plnení projektu *(ďalej len “záverečná správa“)* a vyúčtovať grant do: **22. 9. 2018.**

1. Záverečná správa musí byť podaná cez konto Príjemcu na webovej stránke [https://nadaciakia.egrant.sk](https://nadaciakia.egrant.sk/) vyplnením formuláru záverečnej správy podľa pokynov uvedených tamtiež (ďalej len “formulár záverečnej správy“). Zároveň je Príjemca povinný vypracovať záverečnú správu v listinnej podobe podľa pokynov a s náležitosťami uvedenými vo formulári záverečnej správy a grant vyúčtovať predložením kópií účtovných dokladov, ktoré dokumentujú jeho použitie najmä zmlúv, faktúr, dokladov potvrdzujúcich ich úhradu (výpisy z bankových účtov, príjmové pokladničné bloky) a ďalších dokladov potrebných k vyúčtovaniu grantu (ďalej len “účtovné doklady“), to všetko na adresu sídla Nadácie v lehote podľa bodu 1. tohto článku zmluvy. V prípade, že záverečná správa predložená Príjemcom nespĺňa uvedené náležitosti, alebo Príjemca nepredloží Nadácii úplné a správne účtovné doklady, prípadne ak Príjemca prekročí jednotlivé položky rozpočtu, Nadácia vyzve Príjemcu na odstránenie nedostatkov a Príjemca je povinný tieto nedostatky odstrániť bez zbytočného odkladu, najneskôr do 5 pracovných dní.

**V.  
VŠEOBECNÉ PODMIENKY**

1. Grant sa poskytuje prísne účelovo. Príjemca sa zaväzuje použiť grant len na položky a v rozsahu, ako sú bližšie špecifikované v rozpočte. Príjemca sa zaväzuje uprednostňovať bezhotovostné platby (bankové prevody), ak je to možné, a prehľadne a dôveryhodne evidovať všetky platby súvisiace s projektom.
2. Príjemca môže uskutočniť akúkoľvek zmenu projektu len s predchádzajúcim písomným súhlasom Nadácie, o ktorý je potrebné požiadať Nadáciu na základe osobitnej žiadosti o zmenu projektu počas obdobia čerpania grantu. Akýkoľvek presun prostriedkov grantu medzi jednotlivými rozpočtovými položkami sa tiež považuje za zmenu projektu, o ktorý je potrebné požiadať spôsobom vyššie podľa predchádzajúcej vety.

1. Príjemca sa zaväzuje bezodkladne písomne vopred informovať Nadáciu o každej ďalšej skutočnosti, ktorá by mohla ovplyvniť použitie grantu v rozpore s projektom a prerokovať s Nadáciou ďalší postup pri použití grantu. Príjemca je povinný bez zbytočného odkladu písomne informovať Nadáciu najmä o nasledujúcich skutočnostiach:
   1. zmena v časovom pláne projektu,
   2. zmeny v rozpočte,
   3. ohrozenie realizácie projektu,
   4. zmeny alebo modifikácie projektu ovplyvňujúce účelové určenie grantu,
   5. zmeny v organizačnej štruktúre Príjemcu ovplyvňujúce jeho činnosť, najmä zmeny v kompetenciách, v zložení orgánov Príjemcu, zmena štatutárneho orgánu a pod.
   6. zmena kontaktnej osoby,
   7. zmena banky a/alebo čísla bankového účtu oproti účtu, na ktorý bol prijatý grant zmena sídla alebo zánik Príjemcu,
   8. začatie konkurzného konania, vyhlásenie konkurzu, začatie reštrukturalizačného konania alebo povolenie reštrukturalizácie voči Príjemcovi.
2. **Grant nesmie byť použitý na krytie výdavkov vzniknutých mimo dohodnutého obdobia čerpania grantu (čl. II bod 2. zmluvy).** Grant tiež nesmie byť použitý na úhradu cien tovarov alebo služieb, ktoré Príjemcovi grantu poskytol dodávateľ, ktorý:
   1. je blízkou osobou Príjemcu grantu alebo osoby, ktorá je členom štatutárneho alebo akéhokoľvek iného orgánu Príjemcu grantu, to platí aj v prípade osôb poverených konať za dodávateľa,
   2. je s Príjemcom grantu, alebo členom akéhokoľvek orgánu Príjemcu grantu akokoľvek ekonomicky alebo personálne prepojený, to platí aj v prípade osôb poverených konať za dodávateľa. Ekonomickým prepojením sa rozumie najmä majetková účasť jedného subjektu na majetku (napr. vo forme podielu), alebo na podnikateľskej alebo inej zárobkovej činnosti druhého subjektu. Personálnym prepojením sa rozumie najmä osobná účasť jedného subjektu na riadení alebo kontrole druhého subjektu.
3. Príjemca je povinný pri vypracovaní vyúčtovania grantu podľa čl. IV bod 2. zmluvy postupovať podľa podmienok a pokynov stanovených vo formulári záverečnej správy a v súlade so zákonom č. 431/2002 Z. z. o účtovníctve v znení neskorších predpisov.

1. Príjemca je povinný kedykoľvek v priebehu realizácie projektu sprístupniť Nadácii na jej požiadanie všetky dokumenty, ako aj účtovné doklady a inú dokumentáciu vedenú v súvislosti s realizáciou projektu.

1. Úroky, ktoré vznikli Príjemcovi z poskytnutého grantu je Príjemca oprávnený si ponechať len v prípade, ak budú použité výlučne na úhradu výdavkov týkajúcich sa projektu, inak je povinný postupovať podľa bodu 11 tohto článku; pre vylúčenie pochybností Príjemca nie je oprávnený bez súhlasu Nadácie meniť výšku grantu na jednotlivé položky projektu. Použitie úrokov v súlade s projektom a verejnoprospešným účelom grantu je Príjemca povinný riadne preukázať Nadáciu predložením účtovných a ďalších dokladov požadovaných Nadáciou.
2. Príjemca sa zaväzuje vo všetkých písomných materiáloch (publikáciách) a verejných vystúpeniach, ktoré sa priamo vzťahujú k podporenému projektu, uvádzať, že príslušnú aktivitu (projekt, publikáciu a pod.) podporila Nadácia. Pri akejkoľvek externej komunikácii sa zaväzuje Príjemca dodržiavať  Pravidlá externej komunikácie, ktoré sú neoddeliteľnou súčasťou *zmluvy* a tvoria *Prílohu č. 2*. Príjemca sa najmä zaväzuje vždy používať správny a úplný názov a logo Nadácie.
3. Príjemca sa zaväzuje, že vopred oznámi Nadácii termíny najdôležitejších aktivít, ktoré sa týkajú projektu. Nadácia si vyhradzuje právo zúčastniť sa aktivít v rámci projektu.
4. Ak Príjemca bude z grantu nakupovať dlhodobý hmotný majetok (od 1700 Eur a doba používania dlhšia ako 1 rok) alebo nehmotný investičný majetok (od 2400 Eur a doba používania dlhšia ako 1 rok), musí pri nákupe dodržiavať pravidlá efektívnosti a hospodárnosti a musí uskutočniť *výberové konanie minimálne z troch ponúk* a materiály, ktoré sú s výberovým konaním spojené, na požiadanie ich predložiť Nadácii.
5. Príjemca sa zaväzuje, že po uplynutí obdobia čerpania grantu podľa článku II. bod 2. tejto zmluvy vráti bezodkladne nevyčerpaný zostatok grantu na účet číslo **SK02 0200 0000 0034 1078 3654, SWIFT kód SUBASKBX**.
6. Nadácia môže vo výnimočných prípadoch, na základe predchádzajúcej písomnej žiadosti Príjemcu povoliť dočerpanie zostatku grantu pre ďalšie účely projektu. Príjemca je povinný v žiadosti špecifikovať účel, na ktorý sa zostatok grantu v rámci projektu, na ktorý sa grant poskytol, použije. Doručenie písomnej žiadosti o dočerpanie grantu Nadácii nemá vplyv na povinnosť Príjemcu vrátiť nevyčerpaný zostatok grantu podľa predchádzajúceho bodu 11. tohto článku zmluvy, pokiaľ Nadácia predtým neschváli Príjemcovi dočerpanie grantu pre ďalšie účely projektu.
7. Príjemca a Nadácia sa výslovne dohodli, že Nadácia je oprávnená bezodplatne používať názov, značky, ochranné známky a/alebo logá Príjemcu vo svojich obrazových, zvukových, zvukovo-obrazových a/alebo audiovizuálnych záznamoch, ktoré budú/môžu byť šírené (sprístupnené verejnosti) prostredníctvom printových, rozhlasových a televíznych médií a/alebo prostredníctvom iných informačných a komunikačných médií (vrátane internetu).
8. Príjemca nie je oprávnený previesť alebo postúpiť akékoľvek práva vyplývajúce z tejto zmluvy na tretiu osobu bez predchádzajúceho písomného súhlasu Nadácie.
9. Ak tak Nadácia Príjemcovi vopred určí, je Príjemca povinný pred poskytnutím grantu uzavrieť a kedykoľvek na požiadanie Nadácii predložiť dôkaz o poistení zodpovednosti za škodu spôsobenú v súvislosti s plnením povinností podľa tejto zmluvy s limitom poistného plnenia v primeranej výške. Nadácia je oprávnená jednostranne posúdiť a určiť, či je limit poistného plnenia primeraný. Za účelom vylúčenia pochybností, limit poistného plnenia nemožno považovať za obmedzenie zodpovednosti Príjemcu. Príjemca sa zaväzuje udržiavať poistenie v platnosti počas celej doby trvania tejto zmluvy.

**VI.  
SANKCIE**

1. Nadácia je oprávnená odstúpiť od zmluvy a Príjemca je povinný vrátiť jej grant v plnej výške, a to najmä v prípadoch, ak:
2. Príjemca použije grant v rozpore s účelom tejto zmluvy podľa čl. I

Príjemca sa dopustí konania, ktoré môže ohroziť záujmy alebo dobré meno Nadácie alebo jej zakladateľa,

1. Príjemca sa dopustí konania, ktoré je v rozpore so všeobecne záväznými právnymi predpismi alebo s dobrými mravmi, a to najmä vo vzťahu k účelu tejto zmluvy,
2. Príjemca nepredloží záverečnú správu alebo účtovné doklady v dohodnutom termíne podľa tejto zmluvy, alebo neodstráni v určenej lehote nedostatky záverečnej správy,
3. Príjemca vykoná zmenu projektu bez súhlasu Nadácie podľa čl. V bod 2. tejto zmluvy alebo neinformuje Nadáciu o skutočnostiach uvedených v čl. V bod 3. tejto zmluvy,
4. Príjemca nepostupuje pri vypracovaní vyúčtovania v súlade s čl. V bod 5. tejto zmluvy,
5. Príjemca grantu poruší povinnosti podľa  čl. V bod 4. tejto zmluvy ,
6. projekt sa nezrealizuje úplne alebo sčasti z akýchkoľvek dôvodov počas doby trvania tejto zmluvy alebo bude dôvodné predpokladať, že projekt nebude počas doby trvania tejto zmluvy v celom rozsahu zrealizovaný,
7. Nadácii alebo jej zakladateľovi bude uložená sankcia štátnym orgánom vrátiť poskytnutý podiel zaplatenej dane z príjmu zakladateľa alebo tretieho subjektu alebo iný druh sankcie z dôvodu, že poskytnutý podiel dane nebol použitý v súlade so všeobecne záväznými právnymi predpismi.
8. sa vyhlásenie Príjemcu podľa čl. I bod 4 ukáže ako nepravdivé alebo čiastočne nepravdivé,
9. ak Príjemca neuzavrie alebo na požiadanie Nadácii nepredloží dôkaz o poistení zodpovednosti za škodu podľa čl. V bod 15. tejto zmluvy.
10. Odstúpenie od zmluvy je účinné jeho písomným doručením Príjemcovi a Príjemca je povinný najneskôr do 15 dní od doručenia tohto oznámenia vrátiť poskytnutý grant Nadácii v plnej výške. Toto právo môže Nadácia uplatniť kedykoľvek po tom, ako sa dozvedela o dôvodoch, na základe ktorých jej vzniklo právo na odstúpenie od zmluvy, a to aj po uplynutí doby, na ktorú bola uzatvorená podľa čl. II bod 1. tejto zmluvy.
11. Ak Príjemca nepredloží kompletné alebo správne vyúčtovanie podľa čl. V bod 5. tejto zmluvy, Nadácia je oprávnená požadovať od Príjemcu vrátenie spornej sumy grantu, t.j. sumy nesprávne, neúplne alebo nedostatočne vyúčtovanej. Príjemca je povinný takúto sumu vrátiť do 5 pracovných dní od doručenia písomnej výzvy na jej vrátenie Nadáciou. Nadácia je oprávnená požadovať aj vrátenie grantu v plnej výške od Príjemcu, pokiaľ vyúčtovanie použitia grantu nezodpovedá rozpočtu projektu a účelu, na ktorý bol grant použitý.
12. V prípade omeškania Príjemcu s vrátením grantu alebo spornej sumy Nadácii podľa tejto zmluvy je Príjemca povinný zaplatiť Nadácii úrok z omeškania vo výške 0,05 % denne zo sumy, ktorú je povinný vrátiť Nadácii za každý deň omeškania až do úplného zaplatenia.

**VII.  
ZÁVEREČNÉ USTANOVENIA**

1. Akékoľvek zmeny a/alebo doplnenia tejto zmluvy sa môžu vykonať iba na základe dohody obidvoch zmluvných strán, a to vo forme písomných a očíslovaných dodatkov k zmluve podpísaných oprávnenými zástupcami oboch zmluvných strán, ak ďalej nie je uvedené inak.

1. Vzťahy medzi zmluvnými stranami bližšie neupravené sa riadia príslušnými ustanoveniami Obchodného zákonníka a ďalšími všeobecne záväznými právnymi predpismi Slovenskej republiky.

1. V prípade, že jednotlivé ustanovenia tejto zmluvy sú alebo sa stanú úplne alebo čiastočne neplatnými alebo neúčinnými, platnosť a účinnosť ostatných ustanovení tým nebude dotknutá. Zmluvné strany sa zaväzujú, že neúčinné ustanovenia nahradia takými ustanoveniami, ktoré čo najviac zodpovedajú tomu, čo bolo úmyslom zmluvných strán a účelom tejto zmluvy. Uvedené v primeranom rozsahu platí aj v prípade, že pri realizácii zmluvy vyjde najavo medzera v zmluve, ktorú je potrebné doplniť.
2. Zmluvné strany deklarujú svoju vôľu riešiť každý spor týkajúci sa ich práv a povinností vyplývajúcich z tejto zmluvy prednostne rokovaním a dohodou. Zmluvné strany sa dohodli, že spory, ktoré vzniknú z tejto zmluvy alebo spory s ňou súvisiace, vrátane sporov o jej platnosť, výklad alebo zrušenie, budú riešené príslušnými súdmi SR.
3. Táto zmluva nadobúda účinnosť dňom jej podpísania obidvoma zmluvnými stranami.

1. Zmluva sa vyhotovuje v dvoch vyhotoveniach, po jednom pre každú zmluvnú stranu.
2. Zmluvné strany vyhlasujú, že sú si vedomé všetkých následkov vyplývajúcich z tejto zmluvy, že zmluvná voľnosť nie je ničím obmedzená a že im nie sú známe okolnosti, ktoré by im bránili platne uzavrieť túto zmluvu. V prípade, že taká okolnosť existuje, zodpovedajú za škodu, ktorá vznikne zmluvnej strane na základe tohto vyhlásenia.
3. Zmluvné strany vyhlasujú, že táto zmluva bola uzavretá slobodne a vážne a žiadna zo zmluvných strán nekonala v omyle. Zmluvné strany vyhlasujú, že si zmluvu prečítali, jej obsahu porozumeli a na znak súhlasu ju podpisujú.

**PRÍLOHY:**

1. **Príloha č. 1 – Projekt a rozpočet**
2. **Príloha č. 2 – Pravidlá externej komunikácie**

|  |  |  |  |
| --- | --- | --- | --- |
| Nadácia Kia Motors Slovakia  Splnomocnený zástupca:  Zuzana Thullnerová |  | | **Ing. Ľubica Pevná** |
| riaditeľka Centrum pre filantropiu   v Bratislave dňa |  | štatutárny zástupca  **Obchodná akadémia**  v Žiline dňa | |
|  |  | |  |